CELEX: 52011XG0308(02)
Language: sk
Date: 2011-03-08
Title: Závery Rady „Inovačné prístupy ku chronickým ochoreniam v oblasti verejného zdravia a systémov zdravotnej starostlivosti“

8.3.2011   
            
            
               SK
            
            
               Úradný vestník Európskej únie
            
            
               C 74/4
            
         Závery Rady „Inovačné prístupy ku chronickým ochoreniam v oblasti verejného zdravia a systémov zdravotnej starostlivosti“
   2011/C 74/03
   RADA EURÓPSKEJ ÚNIE,
   
               1.
            
            
               PRIPOMÍNA, že podľa článku 168 Zmluvy o fungovaní Európskej únie činnosti Únie majú dopĺňať vnútroštátne politiky a zameriavať sa na zlepšenie verejného zdravia; tiež majú podporovať spoluprácu medzi členskými štátmi v oblasti verejného zdravia, a ak je to nevyhnutné, poskytovať podporu ich činnosti a zároveň plne rešpektovať zodpovednosť členských štátov za organizáciu a poskytovanie zdravotníckych služieb a zdravotnej starostlivosti.
            
         
               2.
            
            
               PRIPOMÍNA, že podľa článku 168 Zmluvy o fungovaní Európskej únie majú členské štáty v spojení s Komisiou navzájom koordinovať svoje politiky a programy.
            
         
               3.
            
            
               ZDÔRAZŇUJE, že zásady a všeobecné hodnoty – univerzálnosť, prístup ku kvalitnej starostlivosti, rovnosť a solidarita, ako sa schválili v záveroch Rady o spoločných hodnotách a zásadách v zdravotníckych systémoch EÚ z 2. júla 2006, sú pre pacientov s chronickými ochoreniami mimoriadne dôležité.
            
         
               4.
            
            
               PRIPOMÍNA, že podľa Svetovej zdravotníckej organizácie (WHO) majú chronické ochorenia dlhodobý a vo všeobecnosti pomalý priebeh. Chronické ochorenia sú s veľkým predstihom najvýznamnejšou príčinou úmrtnosti vo svete, keď zapríčiňujú 60 % všetkých úmrtí vo svete, a predstavujú mimoriadnu záťaž pre každodenný život pacientov a ich príbuzných, ako aj pre spoločnosť ako celok. V nasledujúcom desaťročí dôjde k nárastu výskytu chronických ochorení vzhľadom na starnutie európskeho obyvateľstva.
            
         
               5.
            
            
               PRIPOMÍNA, že Komisia vo svojej bielej knihe: Spoločne za zdravie: strategický prístup EÚ na obdobie 2008 – 2013 z 23. októbra 2007 (1), v ktorej rozvíja stratégiu EÚ v oblasti zdravia, uviedla, že pre nasledujúce roky sú kľúčovými cieľmi podpora dobrého zdravia v starnúcej Európe a dynamických systémov zdravotníctva a nových technológií.
            
         
               6.
            
            
               PRIPOMÍNA oznámenie Komisie: „Európa 2020 – stratégia na zabezpečenie inteligentného, udržateľného a inkluzívneho rastu“ z 3. marca 2010 (2), predovšetkým hlavnú iniciatívu Európska platforma na boj proti chudobe, a oznámenie Komisie: „Hlavná iniciatíva stratégie Európa 2020 – Únia inovácií“ zo 6. októbra 2010 (3), v ktorej sa predstavuje pilotný projekt európskeho partnerstva v oblasti inovácií zameraného na aktívne a zdravé starnutie.
            
         
               7.
            
            
               VÍTA ministerskú konferenciu o inovačných prístupoch k chronickým ochoreniam v oblasti verejného zdravia a systémov zdravotnej starostlivosti, ktorá sa konala 20. októbra 2010 v Bruseli a na ktorej sa zdôraznila potreba nájdenia inovačných spôsobov nákladovo efektívnej prevencie bežných rizikových faktorov s cieľom: vytvoriť prostredie, ktoré občanom uľahčí prijímanie zdravých rozhodnutí; zohľadniť sociálno-ekonomické nerovnosti pri podpore zdravia a v zdravotnej starostlivosti; uľahčiť lepšiu koordináciu systémov zdravotnej starostlivosti v záujme zabezpečenia integrovanej starostlivosti zameranej na pacienta; podporovať integrovaný výskum v oblasti podpory zdravia, primárnej prevencie, sekundárnej prevencie (vrátane včasnej diagnostiky), liečby a starostlivosti o chronicky chorých pacientov.
            
         
               8.
            
            
               VYZÝVA členské štáty, aby:
               
                           —
                        
                        
                           ďalej rozvíjali politiky v oblasti podpory zdravia, primárnej prevencie a sekundárnej prevencie, liečby a starostlivosti o chronicky chorých pacientov, ktoré sa budú sústreďovať predovšetkým na pacienta, a to v spolupráci s príslušnými zainteresovanými stranami, hlavne organizáciami pacientov,
                        
                     
                           —
                        
                        
                           zabezpečovali, aby tieto politiky prispievali k znižovaniu nerovností v oblasti zdravia, zohľadňujúc zdravie vo všetkých politických prístupoch,
                        
                     
                           —
                        
                        
                           identifikovali osvedčené postupy v súvislosti s týmito politikami a existujúcimi porovnateľnými údajmi o výskyte a rozšírení chronických ochorení a ich klinických a sociálnych dôsledkoch a aby si tieto osvedčené postupy vymieňali.
                        
                     
         
               9.
            
            
               VYZÝVA členské štáty a Komisiu, aby:
               
                           —
                        
                        
                           začala proces reflexie s cieľom identifikovať možnosti ako dosiahnuť čo najlepšiu reakciu na výzvy, ktoré predstavujú chronické ochorenia, ako aj spoluprácu členských štátov a aby výsledky procesu reflexie zhrnula v dokumente, ktorý vypracuje do roku 2012,
                        
                     
                           —
                        
                        
                           viedla tento proces reflexie v úzkom dialógu s príslušnými zainteresovanými stranami vrátane pacientov, odborníkov, platcov a poskytovateľov zdravotnej starostlivosti a aby pritom zohľadnila elektronické zdravotníctvo a potenciálny príspevok ďalších relevantných oblastí politiky, predovšetkým oblasti zamestnanosti, zdravotného postihnutia, vzdelávania a bývania,
                        
                     
                           —
                        
                        
                           do tohto procesu reflexie zahrnula aj priestor na činnosti v týchto oblastiach:
                           
                                       —
                                    
                                    
                                       podpora zdravia a prevencia chronických ochorení: všetkým občanom uľahčiť zdravé rozhodnutia v ich živote, pre všetky chronické ochorenia zaviesť komunikačné stratégie na podporu zdravia zahŕňajúce posolstvá a intervencie, integrovať zdravie do vzdelávacích programov, ďalej rozvíjať kvantitatívnu analýzu efektívnosti nákladov podpory zdravia a prevencie a ich prínosov pre zdravie, na základe vedeckých zistení preskúmať priestor na včasné odhaľovanie príslušných rizikových faktorov chronických ochorení, posilňovať prevenciu uplatňovaním zásad zdravia vo všetkých politikách,
                                    
                                 
                                       —
                                    
                                    
                                       zdravotná starostlivosť: identifikovať a vymieňať si osvedčené postupy v súvislosti so spôsobmi, ktoré pacientom s chronickými ochoreniami umožňujú v maximálnej možnej miere zachovať si autonómiu a kvalitu života; v súvislosti s efektívnymi a proaktívnymi včasnými intervenciami; so sekundárnou prevenciou; s cenovou dostupnosťou a prístupom k starostlivosti o chronicky chorých pacientov; s realizáciou modelov inovačnej starostlivosti o chronicky chorých pacientov, a to hlavne v prípade primárnej zdravotnej starostlivosti a starostlivosti na úrovni komunity; a v súvislosti so spôsobmi znižovania zdravotných nerovností v tejto oblasti,
                                    
                                 
                                       —
                                    
                                    
                                       výskum chronických ochorení: ako založiť praktickú realizáciu prevencie, včasné intervencie a starostlivosť na existujúcich vedeckých poznatkoch o chronických ochoreniach s cieľom skvalitniť stratégie, technológie a podporu, a umožniť tak aktívne a zdravé starnutie,
                                    
                                 
                                       —
                                    
                                    
                                       informácie porovnateľné na európskej úrovni o výskyte, rozšírení, rizikových faktoroch a výsledkoch v súvislosti s chronickými ochoreniami, zohľadnenie rôznych existujúcich mechanizmov, ako je napr. EHES, vypracúvanie štatistík úmrtnosti v rámci ESTAT, existujúce registre a iné zdroje umožňujúce referenčné porovnávanie a vypracúvanie podloženej politiky,
                                    
                                 
                     
         
               10.
            
            
               VYZÝVA Komisiu, aby:
               
                           —
                        
                        
                           podporovala členské štáty a zainteresované strany v procese reflexie a výsledky tohto procesu zhrnula v dokumente, ktorý vypracuje do roku 2012,
                        
                     
                           —
                        
                        
                           chronické ochorenia podľa možností zahrnula ako prioritu do súčasných a budúcich európskych výskumných a akčných programov a výsledok procesu reflexie zohľadnila pri vykonávaní iniciatívy v rámci stratégie EÚ 2020,
                        
                     
                           —
                        
                        
                           ďalej posilňovala spoluprácu s WHO a OECD v oblasti chronických ochorení.
                        
                     
         
      (1)  Dokument 14689/07.
   
      (2)  Dokument 7110/10.
   
      (3)  Dokument 14035/10.